Oorsee? Kom huis toe met Cell C: Die laaste faseOorsee? Kom huis toe met Cell C Ons het lang trane gehuil saam met finaliste wie se familielede oorsee bly – en die laaste fase van die Oorsee? Kom huis toe met Cell C-kompetisie het aangebreek. Uit honderde inskrywings wat ons ontvang het, het sewe semifinaliste deurgedring ná ŉ eerste ronde stemme, en die beoordelaars en publiek se stemme is getel om die uiteindelike wenner van die kompetisie aan te wys, die persoon wie se geliefdes oorsee bederf gaan word met vier vliegtuigkaartjies om in Suid-Afrika te kom kuier. Daar word nou gekonkel met die wenner se aangewese kontakpersoon en die geliefdes oorsee sodat die wenner onbewus is van die groot verrassing wat op hom of haar wag. Cell C borg die vier vliegkaartjies en sodra die geliefdes in Suid-Afrika land, gaan ons aan die wenner se deur klop met dié groot verrassing! Maroela sal gereed staan met kameras om die reünie te verfilm, sodat al ons lesers kan deel in die vreugdevolle én tranerige oomblik. Die betrokke persoon is nog nie bewus daarvan dat sy of hy die uiteindelike wenner is nie. Maroela Media en Cell C tref boonop saam met die wenner se gemeenskapsradiostasie reëlings vir ŉ Kersfeespartytjie in Suid-Afrika waartydens die bekroonde Afrikaanse kunstenaar, Coenie de Villiers, as gaskunstenaar sal optree – wat ŉ wonderlike prys! Die algehele waarde van die prys beloop ongeveer R200 000. Hou Maroela Media dop vir die spesiale herontmoeting!